CELEX: 32021R0656
Language: ro
Date: 2021-04-21 00:00:00
Title: Regulamentul de punere în aplicare (UE) 2021/656 al Comisiei din 21 aprilie 2021 privind înregistrarea unei denumiri în Registrul specialităților tradiționale garantate „Slovenska potica” (STG)

22.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 137/12
               
            
         REGULAMENTUL DE PUNERE ÎN APLICARE (UE) 2021/656 AL COMISIEI
         din 21 aprilie 2021
         privind înregistrarea unei denumiri în Registrul specialităților tradiționale garantate „Slovenska potica” (STG)
         COMISIA EUROPEANĂ,
         având în vedere Tratatul privind funcționarea Uniunii Europene,
         Având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:
         
                     (1)
                  
                  
                     În conformitate cu articolul 50 alineatul (2) litera (b) din Regulamentul (UE) nr. 1151/2012, cererea Sloveniei de înregistrare a denumirii „Slovenska potica” drept specialitate tradițională garantată (STG) a fost publicată în Jurnalul Oficial al Uniunii Europene (2).
                  
               
                     (2)
                  
                  
                     La 29 iunie 2020, Comisia a primit un act de opoziție și declarația de opoziție motivată aferentă din partea Austriei. La 3 iulie 2020, Comisia a transmis Sloveniei actul de opoziție și declarația de opoziție motivată trimise de Austria.
                  
               
                     (3)
                  
                  
                     Comisia a examinat opoziția prezentată de Austria și a considerat că este admisibilă. Conform opoziției, în Austria denumirea „Potize”/„Putize” este utilizată în continuare pentru produse similare fabricate în Austria, iar utilizarea denumirii este legală și recunoscută de generații întregi. În plus, se susține că producția de „Potize”/„Putize” prezintă o importanță economică majoră în Austria, în special pentru societățile producătoare care își au sediul în sudul Austriei. Prin urmare, Austria consideră că rezervarea denumirii exclusiv pentru produsele fabricate în Slovenia (după tradiția slovenă) trebuie respinsă. În orice caz, în opinia Austriei, trebuie asigurat faptul că rămân posibile producția și utilizarea denumirii „Potize” sau „Putize” întrebuințate în mod tradițional timp de mulți ani în Austria pentru un produs fabricat în conformitate cu tradiția austriacă. Pe scurt, opoziția susține că denumirea propusă pentru înregistrare este legală, renumită și semnificativă din punct de vedere economic pentru produse agricole sau alimentare similare, în conformitate cu articolul 21 alineatul (1) litera (b) din Regulamentul (UE) nr. 1151/2012.
                  
               
                     (4)
                  
                  
                     Prin scrisoarea din 28 iulie 2020, Comisia a invitat părțile interesate să inițieze consultările care se impun pentru a încerca să ajungă la un acord, în conformitate cu procedurile lor interne.
                  
               
                     (5)
                  
                  
                     Slovenia și Austria au ajuns la un acord, care a fost notificat Comisiei la 5 octombrie 2020, în termenul prevăzut.
                  
               
                     (6)
                  
                  
                     Slovenia și Austria au convenit că utilizarea termenilor „Potize” și „Putize” nu reprezintă o utilizare abuzivă, o imitație sau o evocare a denumirii „Slovenska potica” în calitate de specialitate tradițională garantată (STG).
                  
               
                     (7)
                  
                  
                     În plus, cele două țări au convenit că denumirile „Slovenska potica”, pe de o parte, și „Potize” și „Putize”, pe de altă parte, sunt legitime. Slovenia a confirmat că înregistrarea denumirii „Slovenska potica” drept specialitate tradițională garantată (STG) nu ar submina dreptul producătorilor austrieci de a utiliza termenii „Potize” și „Putize”. Cu toate acestea, producătorii austrieci nu trebuie să utilizeze pe ambalaj elemente care se referă la Slovenia, de exemplu drapele, culori etc.
                  
               
                     (8)
                  
                  
                     Din acord se poate deduce că Slovenia a recunoscut dreptul producătorilor austrieci de a continua să utilizeze denumirile „Potize” și „Putize” și, prin urmare, că nu există nicio intenție de a proteja termenul „potica” care face parte din denumirea compusă „Slovenska potica” pentru care se solicită protecția. În consecință, denumirea „Slovenska potica” trebuie protejată în ansamblu, în timp ce termenul „Potica” trebuie să poată fi utilizat în continuare pentru produsele care nu respectă caietul de sarcini al produsului „Slovenska potica” pe teritoriul Uniunii, cu condiția respectării principiilor și normelor aplicabile în ordinea sa juridică.
                  
               
                     (9)
                  
                  
                     Acordul dintre Slovenia și Austria nu impune modificarea caietului de sarcini publicat în conformitate cu articolul 50 alineatul (2) din Regulamentul (UE) nr. 1151/2012.
                  
               
                     (10)
                  
                  
                     În consecință, denumirea „Slovenska potica” trebuie înregistrată în Registrul specialităților tradiționale garantate (STG),
                  
               ADOPTĂ PREZENTUL REGULAMENT:
         
            Articolul 1
            Se înregistrează denumirea „Slovenska potica” (STG).
            Denumirea de la primul paragraf identifică un produs din clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație, prevăzută în anexa XI la Regulamentul de punere în aplicare (UE) nr. 668/2014 al Comisiei (3).
         
         
            Articolul 2
            Denumirea „Potica” poate fi utilizată în continuare pentru produsele care nu respectă caietul de sarcini al produsului „Slovenska potica” pe teritoriul Uniunii, cu condiția respectării principiilor și normelor aplicabile în ordinea sa juridică.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 343, 14.12.2012, p. 1.
         
            (2)  JO C 110, 2.4.2020, p. 12.
         
            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).